Lionel Messi osvojio je u izboru za Zlatnu loptu 41,6 posto glasova i četvrti put zaredom postao najbolji nogometaš na svijetu. Scenarij očekivan i pravedan, nitko se nije bunio, rekordi su ponovno srušeni, a ekstravagantno točkasto odijelo, koje se još od Maradone prenosi s naraštaja na naraštaj, čeka u ormaru neku buduću legendu.

Prigodničarska bi se rutina, međutim, mogla pretvoriti u aferu. Idilu na početku nogometne 2013. narušila je katarska televizija Al Jazeera, objavivši da su Messiju pridodavani glasovi i onih nogometaša koji su glasali drugačije. Tvrdnje su potkrijepili izjavama brazilskog i češkog kapetana, Thiaga Silve i Tomáša Rosickog. Dvojac ih je obavijestio da se iznenadio kada je u službenoj tablici vidio raspodjelu svojih bodova. Glasali su, tvrde, za Marija Balotellija, što je nekom brojaču očito bilo previše nevjerojatno.

Navodi Al Jazeere

- Dao sam svoj glas Balotelliju, a kada sam vidio Fifin popis, tamo je stajalo Messijevo ime. To je jako tužno - rekao je PSG-ov stoper Thiago Silva.

Slične je riječi ponovio i Rosicki.

- Onaj je izvještaj pogrešan. Kunem se, glasao sam za Balotellija, a ne za Messija!

O ponekim besmislicama Zlatne lopte i izbora za najmomčad svijeta pisali smo prošloga tjedna, no je li moguće da najprestižniji nogometni izbor sliči na vrhunce s općih sabora HDZ-a, u kojem se glasovi dopremaju “lopatama”, bonus papirići vade iz džepova, rukopisi se proizvoljno tumače, pa je slovo A možda i E... U Fifi daju ruku u vatru da je sve čisto i oštro opovrgavaju navode Al Jazeere:

“To su lažne i zlonamjerne glasine. Bili smo upozoreni na nepravilnosti, napravili sve potrebne provjere te možemo potvrditi ono što je objavljeno na svečanosti Zlatne lopte. Sve je savršeno točno, dokumenti su valjani”, stoji u priopćenju Međunarodne nogometne federacije, koje ipak završava čudnom rečenicom: “Svatko je slobodan protumačiti konačan izbor, a neki se očito ne sjećaju za koga su glasali...”

Zakašnjeli demanti

Nakon što je Fifa zaključila da je Rosickog i Silvu uhvatila teža amnezija, Brazilac se ponovno oglasio, ovaj put preko PR službe Paris Saint-Germaina, ali i s novom konstatacijom.

“Glas braniča Thiaga Silve odgovara glasovima koje je objavila Fifa. PSG i Brazilski nogometni savez ne žele sudjelovati u ovim kontroverzama i odbacuju tvrdnje Al Jazeere.”

Kontroverze u međuvremenu potpiruju i drugi sudionici izbora. Menadžeru Gabona Paulu Duarteu tako nije jasno zbog čega se uopće nije našao na popisu, iako je uredno glasao za Ronalda.